SET ปิดเช้าพุ่ง 11 จุด รับปัจจัยตปท. หลัง “ทรัมป์” ส่งสัญญาณจ่อยุติสงครามการค้าสหรัฐฯ-จีน
SET ปิดเช้าพุ่ง 11 จุด รับปัจจัยตปท. หลัง "ทรัมป์" ส่งสัญญาณจ่อยุติสงครามการค้าสหรัฐฯ-จีน โดยดัชนีตลาดหุ้นไทยช่วงเช้าปิดที่ระดับ 1,631.94 จุด เพิ่มขึ้น 11.16 จุด หรือ 0.69% มูลค่าการซื้อขาย 1.81 หมื่นล้านบาท
22 ต.ค. 2562

ผู้สื่อข่าวรายงานว่า ดัชนีตลาดหุ้นไทยช่วงเช้าปิดที่ระดับ 1,631.94 จุด เพิ่มขึ้น 11.16 จุด หรือ 0.69% มูลค่าการซื้อขาย 1.81 หมื่นล้านบาท
10 หุ้นดันดัชนีเช้านี้

ด้าน นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยว่า ดัชนีตลาดหุ้นไทยเช้านี้ปรับตัวขึ้นได้ตามดัชนีตลาดหุ้นอื่นๆในภูมิภาค โดยได้รับ Sentiment เชิงบวกหนุนจากต่างประเทศเป็นหลัก หลังนายโดนัลด์ ทรัมป์ ประธานาธิบดีสหรัฐออกมาระบุว่ามีความเป็นไปได้ที่สหรัฐฯและจีนจะบรรลุข้อตกลงในการยุติการทำสงครามการค้า โดยการเจรจาการค้ามีความคืบหน้าอย่างมาก ประกอบกับคาดว่าสหราชอาณาจักร (UK) และสหภาพยุโรป (EU) จะสามารถบรรลุข้อตกลงการออกจากการเป็นสมาชิกสหภาพยุโรปของอังกฤษ (Brexit) หรืออาจจะมีการเลื่อนออกไปเป็นช่วงเดือน ม.ค. 63
นอกจากนี้เงินทุนต่างชาติยังคงไหลเข้ามาในภูมิภาคอย่างต่อเนื่อง เป็นวันที่ 7 ติดต่อกัน โดยประเทศไทยเองก็มีเงินทุนต่างชาติไหลเข้าสลับไหลออก ซึ่งสุทธิแล้วยังเป็นบวกอยู่ เนื่องจากมองว่าดัชนีตลาดหุ้นไทยได้ผ่านจุดต่ำสุดไปแล้ว
สำหรับแนวโน้มการลงทุนในช่วงบ่ายนี้ นายกรภัทร กล่าวว่า ตลาดฯคงจะแกว่งตัวในทิศทางขึ้นต่อ โดยมีแนวรับ 1,620 จุด ส่วนแนวต้าน 1,631-1,635 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GPSC    มูลค่าการซื้อขาย  1,319.50 ล้านบาท ปิดที่   89.25 บาท  เพิ่มขึ้น 2.25 บาท
AWC &lt;ST&gt;     มูลค่าการซื้อขาย    892.93 ล้านบาท ปิดที่    6.30 บาท  เพิ่มขึ้น 0.15 บาท
GULF    มูลค่าการซื้อขาย    793.26 ล้านบาท ปิดที่  176.00 บาท  เพิ่มขึ้น 4.00 บาท
CPALL   มูลค่าการซื้อขาย    541.14 ล้านบาท ปิดที่   82.50 บาท  เพิ่มขึ้น 0.75 บาท
BGRIM   มูลค่าการซื้อขาย    511.11 ล้านบาท ปิดที่   50.50 บาท  เพิ่มขึ้น 1.75 บาท